– Foreldre får feilinformasjon av helsepersonell 
Myndighetene og Nestlé gir ulike råd om hvordan morsmelkerstatning trygt skal blandes. Det skaper forvirring.  – Det er helt umulig å sikre at alle foreldre får samme råd, når det står noe annet på pakken enn rådene myndighetene gir, sier Anne Grøvslien, enhetsleder ved spesialkjøkkenet for barneernæring ved Oslo universitetssykehus (OUS).  Grøvslien forsetter:  – Dette fører til at foreldre får feilinformasjon på sykehusene og helsestasjonene. Det hele handler om morsmelkerstatningspulver:  Helsemyndighetene og WHO mener at pulveret må blandes ut med kokt vann som holder minst 70 grader. Det skal beskytte babyer mot bakterier som kan gjøre dem syke.  Nestlé derimot, Norges største produsent, skriver på pakkene at pulveret skal blandes med 40 grader.  Det er trygt, mener Nestlé. «Svært problematisk», mener Helsedirektoratet.  – Fryktelig vanskelig Mattilsynet, som har et råd om 70 grader, registrerer at det er usikkerhet blant foreldre og helsesykepleiere.  Ann Karin Swang, leder av Landsgruppen av helsesykepleiere, opplyser derimot om at de ikke opplever forvirring – eller får mange spørsmål fra foreldre om temperatur.  Men flere foreldre VG har vært i kontakt med, forteller at de har fått ulik informasjon fra sykehus, fastlege og helsestasjon om blandetemperatur.  – Jeg får spørsmål fra andre helsepersonell hver uke om hvilken temperatur de skal blande med. Dette er fryktelig vanskelig for oss som må forholde oss til dette, sier Grøvslien.  I september 2020 sendte Nestlé ut en mail til helsepersonell:  Nestlé forsikret blant annet om at å «blande ut pulveret ved 40 grader er en trygg måte å tilberede produktene våre på».  Slike mailer er egnet til å skape forvirring, sier Gry Hay, spesialrådgiver i Helsedirektoratet:  – Produsentene bør ikke gi råd på tvers av myndighetenes anbefalinger. Det bør være myndighetene som gir råd til om morsmelkerstatning til helsepersonell.  Nestlé vil ikke endre pakningen  Celin Huseby, pressekontakt i Nestlé, forklarer hvorfor de sendte ut informasjon til helsepersonell:  «Tilbake i 2020 var det et medieinnslag om tilberedningstemperatur, hvor Nestlé på det tidspunktet så seg nødt til å komme med en uttalelse ganske raskt til helsepersonell», skriver Huseby i en e-post til VG.  Litt senere, i 2021, fikk Nestlé et påbud fra Mattilsynet om å endre bruksanvisningen til 70 grader.  Nestlé klaget på vedtaket – og mener de kan dokumentere at 40 grader er trygt. Siden har det ikke skjedd noe i saken hos Mattilsynet.  Huseby, som ikke vil stille til intervju, skriver til VG:  «Dette produktet selges over hele Europa med instruksjoner på 40 grader, og det vil være forvirrende for våre forbrukere om vi skulle begynne å operere med forskjellige tilberedningsinstruks for samme produkt i ulike land».  Huseby skriver at det er konsensus i Europa og våre naboland om at produktet skal tilberedes ved 40 grader:  «Forvirringen for norske forbrukere blir selvfølgelig stor om Norge setter seg i en særstilling og råder til 70». 
Ulike råd om blanding av morsmelkerstatning fra myndighetene og produsenten Nestlé skaper forvirring.  Myndighetene og WHO anbefaler å blande pulveret med kokt vann på minst 70 grader, mens Nestlé anbefaler 40 grader.  Helsedirektoratet kritiserer Nestlé for å gi råd som strider mot myndighetenes. Nestlé mener at 40-graders er konsensus i Europa, og at å endre anbefalingen til 70 grader vil skape mer forvirring. 